Κανονισμός (ΕΚ) αριθ. 129/2001 της Επιτροπής

της 23ης Ιανουαρίου 2001

περί τροποποιήσεως του κανονισμού (ΕΟΚ) αριθ. 2989/92 για τις λεπτομέρειες εφαρμογής του ειδικού καθεστώτος για τον εφοδιασμό των γαλλικών υπερπόντιων διαμερισμάτων με προϊόντα του τομέα του χοιρείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3763/91 του Συμβουλίου, της 16ης Δεκεμβρίου 1991, για ειδικά μέτρα που αφορούν ορισμένα γεωργικά προϊόντα στα γαλλικά υπερπόντια διαμερίσματα(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 4 παράγραφος 5,

Εκτιμώντας τα ακόλουθα:

(1) Στον κανονισμό (ΕΟΚ) αριθ. 2989/92 της Επιτροπής(3) έχει καθοριστεί η ενίσχυση που προβλέπεται στο άρθρο 4 παράγραφος 1 του κανονισμού (ΕΟΚ) αριθ. 3763/91 για τον εφοδιασμό των γαλλικών υπερπόντιων διαμερισμάτων με χοιροειδή αναπαραγωγής καθαρής φυλής, που προέρχονται από την Κοινότητα, καθώς και ο αριθμός των ζώων για τα οποία χορηγείται η εν λόγω ενίσχυση.

(2) Από την εμπειρία περασμένων ετών, αποδείχθηκε ότι ο αριθμός των ζώων που καθορίστηκε στο παράρτημα του κανονισμού (ΕΟΚ) αριθ. 2989/92 υπερβαίνει τις πραγματικές ανάγκες των γαλλικών υπερπόντιων διαμερισμάτων σε χοιροειδή αναπαραγωγής καθαρής φυλής. Πρέπει, συνεπώς, να μειωθεί ο αριθμός των επιλέξιμων ζώων.

(3) Ο παρών κανονισμός θα τεθεί σε ισχύ μετά τη λήξη της προθεσμίας που τάσσεται για την υποβολή των αιτήσεων πιστοποιητικών εντός του Ιανουαρίου 2001. Προκειμένου να αποφευχθεί διακοπή του εφοδιασμού των ΥΓΔ, θα πρέπει να προβλεφθεί παρέκκλιση από το άρθρο 4 παράγραφοι 1 και 2 του κανονισμού (ΕΟΚ) αριθ. 2989/92 και να επιτραπεί, για τον μήνα αυτόν και μόνο, η υποβολή των αιτήσεων πιστοποιητικών στο διάστημα των πέντε εργάσιμων ημερών που ακολουθεί την έναρξη ισχύος του παρόντος κανονισμού, και να καθορισθεί ως προθεσμία για την έκδοση των πιστοποιητικών το διάστημα των δέκα εργάσιμων ημερών που ακολουθεί την έναρξη ισχύος του παρόντος κανονισμού.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης χοιρείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΟΚ) αριθ. 2989/92 αντικαθίσταται από το παράρτημα του παρόντος κανονισμού.

Άρθρο 2

Κατά παρέκκλιση του άρθρου 4 παράγραφος 1, στη διάρκεια του Ιανουαρίου 2001, υποβάλλονται στην αρμόδια αρχή οι αιτήσεις πιστοποιητικών εντός πέντε εργάσιμων ημερών μετά την έναρξη ισχύος του παρόντος κανονισμού.

Κατά παρέκκλιση του άρθρου 4 παράγραφος 2, στη διάρκεια του Ιανουαρίου 2001, τα πιστοποιητικά εκδίδονται εντός δέκα εργάσιμων ημερών μετά την έναρξη ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Ιανουαρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 356 της 24.12.1991, σ. 1.

(2) ΕΕ L 328 της 23.12.2000, σ. 2.

(3) ΕΕ L 300 της 16.10.1992, σ. 12.

ΠΑΡΑΡΤΗΜΑ

"ΠΑΡΑΡΤΗΜΑ

Εφοδιασμός των γαλλικών υπερπόντιων διαμερισμάτων με χοιροειδή αναπαραγωγής καθαρής φυλής, που προέρχονται από την Κοινότητα, ανά ημερολογιακό έτος

>ΘΕΣΗ ΠΙΝΑΚΑ>"